Para leluhure wong Jawa wus nelakake yen wong Jawa iku nggone semu, sinamun ing samudana, sesadone ingadu manis. Tegese, wong Jawa iku papane samubarang pralambang utawa simbol. Ancase kanggo ngarahake samubarang iku supaya katon luwih apik lan sopan. Wong Jawa ora bisa ninggalake pralambang ing laku urip lan panguripane.Emane, ing wektu-wektu pungkasan iki generasi mudha Jawa akeh-akehe wus ora tumon marang pralambang-pralambang kang dadi kaskayane kabudayan Jawa. Temahan, tuwuh lan ngrembaka panganggep yen saperangan kabudayan Jawa iku wus ora nut jaman kelakone, wus ora jumbuh ombyaking jaman modhern, kaanggep kuna.”Kanyatan mangkene iki tuwuh lan ngrembaka, miturutku, ya amarga generasi mudha Jawa jaman saiki ora bisa nampa sejatining makna kang kakandhut ing sawijining wewujudan utawa tetembungan. Generasi mudha Jawa saiki adhakan wus ora mangerteni yen samubarang kang dianggep kuna, ora jumbuh ombyaking jaman modhern lan pambiji negatip liyane iku amarga isih sinamun ing pralambang, ing simbol,” pratelane Wa Sonto nalika wawan gunem kalawan Espos ing griyane